ДРУШТВО ЗА РЕОСИГУРАЊЕ

**„ДУНАВ-РЕ“ а.д.о.**

- Скупштина Друштва –

**З А П И С Н И К**

Са 104. ванредне седнице Скупштине Друштва, одржане дана 07.09.2020. године, у пословним просторијама Друштва, Београд, Кнез Михаилова бр.6/II, у сали за састанке.

Седница је почела у 13,16 часова.

Координатор службе за правне и кадровске послове, Милица Жарковић је информисала присутне да је листа акционара за ову седницу утврђена на основу Јединствене евиденције акционара Централног регистра, на дан 17.08.2020. године.

Седници су присуствовали пуномоћници следећих акционара:

Компанија Дунав осигурање а.д.о.- 75.126 гласова - пуномоћник Бојан Миладиновић,

Сава осигурање а.д.о.- 2.731 глас - пуномоћник Лидија Васић.

Поред наведених пуномоћника акционара, седници су присуствовали и запослени у Друштву: Зорана Пејчић, председник Извршног одбора, Татјана Комненић, члан Извршног одбора и Милица Жарковић, Координатор службе за правне и кадровске послове.

Затим је Милица Жарковић саопштила податак да од укупно 81.083 гласа, седници Скупштине присуствују представници акционара који располажу са 77.857 гласова што представља 96,00% од укупног броја гласова те да су испуњени услови за одржавање седнице и доношење пуноважних одлука.

Затим се прешло на избор председника Скупштине.

1. **Избор председника Скупштине**

У уводном излагању, Милица Жарковић је истакла да свако од присутних пуномоћника акционара може да предложи кандидата за председника, а да је у досадашњој пракси за председникa Скупштине предлаган пуномоћник акционара са највећим бројем гласова.

Присутни пуномоћници акционара су били сагласни са датом напоменом, тако да је као једини кандидат за прeдседника Скупштине предложен Бојан Миладиновић, пуномоћник Компаније Дунав осигурање.

Како није било пријављених за дискусију, прешло се на јавно гласање, дизањем руке, па је тако Скупштина, на основу члана 27. Статута Друштва, са 77.857 гласова „за“, без гласова „против“ и „уздржаних“, донела

О Д Л У К У

о избору председника Скупштине

1. За председника 104. ванредне седнице Скупштине Друштва бира се Бојан Миладиновић, представник акционара Компaније Дунав осигурање а.д.о.
2. Изабрани председник ће председавати 104. седницом Скупштине акционара и у име Скупштине потписати донете акте.

Након избора, председник је преузео руковођење седницом Скупштине и предложио Дневни ред за ову седницу.

Пре преласка на дневни ред, Бојан Миладиновић је констатовао, у складу са чланом 9. Пословника о раду Скупштине, да је као представник стручне службе за бројање гласова и вођење записника задужена присутна Милица Жарковић.

С обзиром да није било предлога за измену и допуну предложеног Дневног реда, пуномоћници су једногласно прихватили да се на овој седници размотри следећи:

ДНЕВНИ РЕД

1. Избор председника Скупштине
2. Разматрање и усвајање Записника са 103. редовне седнице Скупштине
3. Предлог Одлуке о избору друштва за ревизију финансијских извештаја за 2020. годину
4. Предлог Одлуке о накнади за обављање ревизије финансијских извештаја за 2020. годину
5. Разматрање Информације о резултатима пословања Друштва за период 01.01.2020. године до 30.06.2020. године
6. Разно

1. **Разматрање и усвајање Записника са 103. седнице Скупштине**

Пошто присутни акционари нису имали примедбе на предложени текст Записника са 103. седнице Скупштине, то је на основу чл. 29. Пословника о раду, са 77.857 гласова „за“, без гласова „против“ и „уздржаних“, Скупштина донела

О Д Л У К У

1. Усваја се, без примедаба, Записник са 103. седнице Скупштине одржане дана 15.06.2020. године у тексту који је достављен у материјалу за седницу.
2. Текст усвојеног Записника чини саставни део ове Одлуке.
3. **Предлог Одлуке о избору друштва за ревизију финансијских извештаја за 2020. годину**

Известилац по овој тачки дневног била је Зорана Пејчић која је присутне информисала са садржином предлога Одлуке о избору друштва за ревизију финансијских извештаја за 2020. годину.

Зорана Пејчић је истакла да је Надзорни одбор Друштва утврдио предлог Одлуке за избор ревизора на који је Народна банка Србије дала сагласност. С обзиром на добијену сагласност, Скупштини Друштва је предложено да за обављање послова ревизије финансијских извештаја “Дунав Рe” а.д.о за 2020. годину, изабере душтво за ревизију „KPMG“ д.о.о. из Београда.

Навела је да је Дунав Ре пре утврђивања предлога Одлуке од стране Надзорног одбора, затражио понуде од три друштва за ревизију која спадају у групу тзв. велике четворке , односно позив за понуду није достављен само Deloitte-у с обиром да по Закону о ревизији Друштво не може и ове године да има истог ревизора. Сходно томе, понуде су доставили: KPMG, PwC, и Ernst & Young.

С обзиром да је најповољнију понуду дао „KPMG“, а и да је добијена сагласност НБС за избор ревизора, предлог Скупштини је да ревизор за 2020. годину буде „KPMG“.

По завршеном излагању Зоране Пејчић, на основу члана 52., став 1., тачка 13. Закона о осигурању и члана 31. став 1. тачка 17. Статута Друштва за реосигурање “Дунав-Ре” а.д.о. (пречишћен текст од 23.03.2016. године), a на прeдлог Надзорног одбора Друштва, Скупштина је са 77.857 гласова „за“, без гласова „против“ и „уздржаних“, донела следећу

О Д Л У К У

о избору друштва за ревизију

1. За обављање послова ревизије финансијских извештаја “Дунав Рe” а.д.о за 2020. годину, бира се друштво за ревизију **„**KPMG“ д.о.о. из Београда, Краљице Наталије бр. 11.
2. Са друштвом за ревизију из тачке 1.ове Одлуке, „Дунав Ре“ а.д.о. ће закључити уговор којим ће утврдити међусобна права и обавезе у вези са обављањем послова ревизије финансијских извештаја.
3. Ова Одлука ступа на снагу даном доношења

О б р а з л о ж е њ е

У складу са овлашћењима из члана 44-б, Статута Друштва, Комисија за ревизију је након разматрања добијене понуде и оцене стручности и независности у односу на Друштво, предложила Надзорном одбору кандидата за ревизију финансијских извештаја за 2020. годину.

Надзорни одбор Друштва је сходно члану 42. Статута утврдио предлог Одлуке којом је предложио да се за ревизора који ће обавити ревизију финансијских извештаја за 2020. годину, изабере друштво за ревизију **„**KPMG“ д.о.о. из Београда.

Народна банка Србије је у складу са чланом 183. Закона о осигурању, Решењем Г. бр. 7603 од 29.07.2020. године, дала претходну сагласност на избор друштва за ревизију.

На основу напред наведеног донета је Одлука као у диспозитиву

1. **Предлог Одлуке о накнади за обављање ревизије финансијских извештаја за 2020. годину**

Известилац по овој тачки дневног била је Зорана Пејчић која је присутне упознала са садржином Одлуке о накнади за обављање ревизије финансијских извештаја за 2020. годину.

Потом је на основу члана 52., став 1., тачка 13. Закона о осигурању и члана 31. став 1. тачка 17. Статута Друштва за реосигурање “Дунав-Ре” а.д.о. (пречишћен текст од 23.03.2016. године), a на прeдлог Надзорног одбора Друштва, Скупштина са 77.857 гласова „за“, без гласова „против“ и „уздржаних“, донела следећу

О Д Л У К У

о накнади за обављање ревизије

1. За обављање послова ревизије финансијских извештаја “Дунав Рe” а.д.о., за 2020. годину, одређује се накнада у износу од 18.050,00 Евра у динарској противвредности, по средњем курсу Народне банке Србије на дан плаћања.
2. У износ накнаде из тачке 1. ове Одлуке није укључен порез на додату вредност од 20%, који ће бити плаћен од стране „Дунав Ре“ а.д.о.
3. Ова Одлука ступа на снагу даном доношења

О б р а з л о ж е њ е

У складу са овлашћењима из члана 44-б, Статута Друштва, Комисија за ревизију је приликом избора кандидата за ревизију финансијских извештаја за 2020. годину, предложила и висину накнаде за обављање ревизије финансијских извештаја за 2020. годину.

Имајући у виду да је према одредбама Закона о осигурању и Статута Друштва, одлучивање о накнади за обављање ревизије финансијских извештаја у надлежности Скупштине, донета је Одлука као у диспозитиву.

1. **Разматрање Информације о резултатима пословања Друштва за период 01.01.2020. године до 30.06.2020. године**

Известилац по овој тачки дневног реда била је Зорана Пејчић која је присутне информисала са резултатима пословања Друштва за период од 01.01.2020. године до 30.06.2020. године.

Она је на почетку излагања навела да је Друштво у другом кварталу 2020. године остварило нето добитак у износу од 297,05 милиона динара што представља раст од 39,75% у односу на претходну годину, као и да у структури резултата преовлађује бруто пословни резултат који бележи раст у односу на претходну годину од 72,04%.

Нагласила је да у ситуацији у којој се тренутно налазимо, а с обзиром на пандемију вируса COVID-19, није било лако предвидети какве ће бити реакције на рејтинг Друштва. Приступило се опрезном планирању, али је рејтинг кључна ствар која је утицала на овакав резултат. Вероватно ће се вршити ревизија Плана у септембру, јер смо се већ сада приближили његовој реализацији, а било је веома тешко планирати.

Потом је Лидија Васић поставила питање везано за активне иностране послове, где је приметила да преовлађује Азија.

Зорана Пејчић је одговорила да је остварен стратешки циљ Друштва, а то је да учешће Србије буде испод 50%.

Дискусији се прикључила Татјана Комненић која је додала да Србија тренутно учествује са 32%.

Зорана Пејчић је на крају навела да оваква дисперзија ризика резултира веома стабилан портфељ Друштва.

Затим је на основу члана 31. Статута Друштва за реосигурање Дунав Ре а.д.о. од 29.11.2006. године (пречишћен текст од 23.03.2016. године), Скупштина Друштва са 77.857 гласова „за“, без гласова „против“ и „уздржаних“, донела следећу

О Д Л У К У

1. Прихвата се Информација о пословању Друштва за реосигурање “Дунав Ре” а.д.о. у периоду од 01.01.2020. до 30.06.2020. године.
2. Oва Одлука ступа на снагу дaном доношења.
3. **Разно**

Под тачком разно није било предлога за разматрање.

Седница је завршена у 13,26 часова.

Записник саставила Председник Скупштине

Милица Жарковић \_\_\_\_\_\_\_\_\_\_\_\_\_\_\_\_\_\_